NÁVRH

**Nariadenie vlády**

**Slovenskej republiky**

z ............. 2021,

**ktorým sa vyhlasuje chránený areál Široká**

Vláda Slovenskej republiky podľa § 21 ods. 1 a 4 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“) nariaďuje:

**§ 1**

(1) Vyhlasuje sa chránený areál Široká (ďalej len „chránený areál“). Súčasťou chráneného areálu je územie európskeho významu SKUEV0119 Široká podľa osobitného predpisu.[[1]](#footnote-2))

(2) Chránený areál sa nachádza v okrese Malacky v katastrálnom území Bažantnica. Celková výmera chráneného areálu je 203,57 ha.

(3) Hranica chráneného areálu je vymedzená v prílohe č. 1. Hranica chráneného areálu vymedzená geometrickým určením a polohovým určením sa vyznačuje v katastri nehnuteľností. Mapa a grafické podklady, v ktorých je zakreslená hranica chráneného areálu, sú uložené v Štátnom zozname osobitne chránených častí prírody a krajiny a na Okresnom úrade Malacky.

(4) Ciele starostlivosti o chránený areál, opatrenia na ich dosiahnutie a zásady využívania územia upravuje program starostlivosti o chránený areál podľa § 54 ods. 5 zákona.

**§ 2**

Účelom vyhlásenia chráneného areálu je zabezpečenie priaznivého stavu predmetu ochrany chráneného areálu, ktorý je uvedený v prílohe č. 2.

**§ 3**

Na území chráneného areálu platí druhý stupeň ochrany podľa § 13 zákona.

**§ 4**

Toto nariadenie vlády nadobúda účinnosť 1. marca 2021.

Príloha č. 1

k nariadeniu vlády č. ... /2021 Z. z.

**VYMEDZENIE HRANice CHRÁNENÉHO AREÁLU**

Územie chráneného areálu je vymedzené podľa vektorovej katastrálnej mapy so stavom katastra nehnuteľností k 30. júnu 2020, z ktorej bola hranica chráneného areálu prenesená do digitálnej Základnej mapy Slovenskej republiky (SVM50) v mierke 1:50 000.

**Popis hranice chráneného areálu**

Chránený areál je súčasťou Vojenského obvodu Záhorie a zaberá severnú časť dopadovej plochy A. Najjužnejší cíp chráneného areálu sa nachádza na pravom okraji štátnej cesty č. 503 medzi Malackami a Pernekom, odtiaľ pokračuje severozápadným smerom na mesto Malacky popri štátnej ceste v dĺžke 2150 m až po začiatok lesných porastov. Následne sa hranica stáča okrajom lesných porastov severovýchodným smerom k vodnému toku Malina. Po 1800 m sa hranica chráneného areálu zatáča juhovýchodným smerom po kraji lesných pozemkov a po 2500 m dosahuje opäť najjužnejší bod – štátnu cestu č. 503 Malacky Pernek.

**Zoznam parciel chráneného areálu**

Okres Malacky

Katastrálne územie Bažantnica:

75, 112, 113 (podľa registra „C“ katastra nehnuteľností so stavom k 30. júnu 2020)

**Mapa hranice chráneného areálu (SKUEV0119 Široká)**

****

Technickým podkladom na zápis priebehu hranice chráneného areálu do katastra nehnuteľností je zjednodušený operát geometrického plánu.

Mapu chráneného areálu možno nájsť v Komplexnom informačnom a monitorovacom systéme na webovom sídle

<http://www.biomonitoring.sk/InternalGeoportal/ProtectedSites/DetailSiteMap/148>.

 Príloha č. 2

k nariadeniu vlády č. ..../2021 Z. z.

**Predmet ochrany CHRÁNENÉHO AREÁLU**

Biotopy európskeho významu: Pi 1 Vnútrozemské panónske pieskové duny (2340\*) a Tr4 Panónske travinno-bylinné porasty na pieskoch (6260\*).

Biotop národného významu: Ls6.1 Kyslomilné borovicové a dubovo-borovicové lesy.

Biotopy druhov živočíchov európskeho významu: fuzáč veľký (*Cerambyx cerdo*), roháč obyčajný (*Lucanus cervus*), netopier obyčajný (*Myotis myotis*), netopier brvitý (*Myotis emarginatus*).

Biotopy druhov živočíchov národného významu: užovka hladká (*Coronella austriaca*), ropucha zelená (*Bufo viridis*), jašterica zelená (*Lacerta viridis*), netopier Brandtov (*Myotis brandti*), netopier fúzatý (*Myotis mystacinus*), netopier hrdzavý (*Nyctalus noctula*), očkáň bielopásy (*Hipparchia alcyone*), očkáň metlicový (*Hipparchia semele*), vretienka smldníková (*Zygaena cynarae*), kováčik (*Ampedus ruficeps*), slepúch lámavý (*Anguis fragilis*).

Biotopy druhov rastlín národného významu: kolenec jarný (*Spergula morisonii*), kavyľ piesočný (*Stipa borysthenica*), tezdálka piesočná (*Teesdalia nudicaulis*).

Poznámky:

Podľa § 2 ods. 2 písm. t) zákona je prioritný biotop biotop európskeho významu, ktorého ochrana má zvláštny význam vzhľadom na podiel jeho prirodzeného výskytu v Európe. Prioritné biotopy sú označené symbolom \*.

Biotopy európskeho významu a biotopy národného významu sú označené v súlade s prílohou č. 1 k vyhláške Ministerstva životného prostredia Slovenskej republiky č. 24/2003 Z. z., ktorou sa vykonáva zákon č. 543/2002 Z. z. o ochrane prírody a krajiny v znení neskorších predpisov.

Druhy európskeho významu a druhy národného významu sú označené v súlade s prílohami č. 4 a 6 k vyhláške Ministerstva životného prostredia Slovenskej republiky č. 24/2003 Z. z., ktorou sa vykonáva zákon č. 543/2002 Z. z. o ochrane prírody a krajiny v znení neskorších predpisov.

1. ) Výnos Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu v znení neskorších predpisov (oznámenie č. 450/2004 Z. z.). [↑](#footnote-ref-2)